สนช. รับหลักการร่าง พ.ร.บ.สำนักงานสลากกินแบ่งรัฐบาล (ฉบับที่...) พ.ศ. ... จัดสรรเงินจากการขายสลากกินแบ่งรัฐบาลและการเพิ่มโทษสำหรับผู้ขายสลากกินแบ่งรัฐบาลเกินราคา
สภานิติบัญญัติแห่งชาติ รับหลักการร่างพระราชบัญญัติสำนักงานสลากกินแบ่งรัฐบาล (ฉบับที่...) พ.ศ.... ซึ่งเป็นการปรับองค์ประกอบและอำนาจหน้าที่ของคณะกรรมการสลากกินแบ่งรัฐบาล การจัดสรรเงินจากการขายสลากกินแบ่งรัฐบาล และการเพิ่มโทษสำหรับผู้ขายสลากกินแบ่งรัฐบาลเกินราคาการประชุมสภานิติบัญญัติแห่งชาติ หรือ สนช. เป็นพิเศษ พิจารณาร่างพระราชบัญญัติสำนักงานสลากกินแบ่งรัฐบาล (ฉบับที่...) พ.ศ.... ที่คณะรัฐมนตรีเป็นผู้เสนอ โดยนายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง ชี้แจงสาระสำคัญว่า เป็นการปรับองค์ประกอบของการดำรงตำแหน่งและอำนาจหน้าที่ของคณะกรรมการสลากกินแบ่งรัฐบาล รวมถึงอำนาจหน้าที่ของผู้อำนวยการสำนักงานสลากกินแบ่งรัฐบาล พร้อมแก้ไขในส่วนของการจัดสรรเงินจากการขายสลากกินแบ่งรัฐบาล โดยกำหนดเงินที่สำนักงานสลากกินแบ่งรัฐบาล ได้รับจากการจำหน่ายสลากกินแบ่งรัฐบาลร้อยละ 60 เป็นเงินรางวัลหากงวดใดไม่มีผู้ถูกรางวัลให้ไปสมทบจ่ายงวดถัดไป หากไม่สมทบให้นำเงินส่งเป็นรายได้แผ่นดิน รวมทั้งการเพิ่มเติมข้อกำหนดเกี่ยวกับความผิดในการขายสลากกินแบ่งรัฐบาลในพื้นที่ของสถานศึกษา การกำหนดโทษผู้ขายสลากกินแบ่งรัฐบาลเกินราคาที่กำหนด ตลอดจนการขายให้กับผู้ที่มีอายุต่ำกว่า 20 ปี สมาชิก สนช. ต่างอภิปรายสนับสนุนกรณีที่มีการเพิ่มโทษทั้งจำและปรับสำหรับผู้ขายสลากกินแบ่งรัฐบาลเกินราคา พร้อมตั้งข้อสังเกตเกี่ยวกับการกำหนดประเภทและรูปแบบสลากกินแบ่งรัฐบาลและการจัดสรรอัตราเงินเพื่อจัดสรรเป็นรายได้แผ่นดินที่จะต้องมีความชัดเจนมากขึ้น ทั้งนี้หลังการอภิปรายที่ประชุมมีมติรับหลักการด้วยคะแนน 139 ต่อ 1 เสียง และงดออกเสียง 4 เสียง